**ПОЛИТИЧЕСКОТО НАСИЛИЕ В ИСТОРИЯТА НА ТРЕТАТА БЪЛГАРСКА ДЪРЖАВА (1878-1944 Г.)**

 Политическото насилие е неразделна част от създаването, развитието и края на Третата българска държава. Неговите прояви се срещат постоянно както при провеждането на избори, така и при дискусии в парламента, в разправата с политически опоненти и излишното прилагане на груба сила от институциите. Най-висшата си форма то намира в бунтовете, въстанията и превратити, с които модерната история на България е белязана. Липсата на политически традиции и националните сътресения обуславят тези явления. Всъщност много от съвременните проблеми на българското общество имат своя исторически генезис в онези времена.

Бруталната сила обикновено е представяна от тези, които я използват, като оправдано действие, но резултатът е създаване на своеобразна спирала на насилието. Тя намира широко поле за изява през двете световни войни, в които България участва. В определени периоди може да се говори за гражданска война в страната.

Политическото насилие трябва да бъде разглеждано в контекста на паралелни явления в световен мащаб и взаимовръзките между тях. То може да бъде представено чрез допирните точки на историческото познание със сфери като социологията, философията, правото, политическите науки, литературознанието и пр.

Част от разбирането на политическото насилие е в разкриването на методите на манипулиране и фалшифициране на историческите събития и в създаването на исторически митове. Това поставя огромни препятствия пред обективното представяне на фактите, особено когато обществените очаквания са различни.

Курсът цели да запознае педагогическите специалисти с най-новите постижения на историческата наука, пречупени през призмата на обучението по история в училище, тъй като преподаването на събития, свързани с насилие, може да създаде определени проблеми.